钦定古今图书集成/明伦汇编/宫闱典/第072卷 > 《皇太子请加相王封邑表》李峤
## 钦定古今图书集成/明伦汇编/宫闱典/第072卷 > 《皇太子请加相王封邑表》李峤

臣某言：“臣以《相王旦》发彩璿萼，承流宝派。虽班彝锡
瑞，既同于伯叔之封；而食采苴茅，不逮于子男之国。
敢缘敦叙之义，辄献由衷之诚。而葵藿倾心，徒希皇
矣之鉴；云霄绝望，不流霈然之泽。惝恍如失，徘徊增
伫。臣某诚惶诚恐，顿首顿首，死罪死罪。”臣闻命以车
服，锡之土田，实将共安邦家，永固宗祐。炎汉之开藩
树屏，廛开七十城；隆姬之书社建侯，疆封四百里。故
知业隆者基大，本盛者末丰。涯涘阔而润泽深，枝条
繁而庇荫远。伏惟皇帝陛下握河开历，截海凝图，化
绵于商夏之朝，地广于唐虞之域。裁旧典之损益，补
前王之阙漏，万官咸事，百度以贞。虽穆穆之风，具宣
于政理；而亲亲之道，或废于揖让。至今骨肉礼薄，藩
维业旷。曲阜之特高才艺，仍减附庸；平台之深笃孝
慈，仅留汤沐。徽章空列于五等，禄秩不逾于九命。曦
舒兼曜之德，久被于寰中；云雨曲成之恩，翻遗于膝
上。异强干弱枝之道，违先亲后疏之意，非所以上宗
王室，下睦帝姻。况天垂后星，承发肤者盖鲜；卦膺习
坎，奉晨昏者非众。荷“圆穹之宝覆，藉厚载之珍腴，若
令宠数不加，等威无辨，便是卑万乘之尊荫，缺四海
之遐瞻。蛮貊荒陬，犹知不可；衣缨士庶，孰谓其宜？”伏
念天伦，深惟国体，情实存于公道，理不涉于私求。伏
愿曲降圣慈，俯收愚恳，恢久远之大义，抑冲㧑之小
节，畴咨故实，申命有司，划以山川，优其井赋。剖符开
国，依稀鲁卫之亲；磐石居宗，髣髴应韩之躅。明鸣鸠
均养之惠，慰《鹡鸰》同气之心。使麟趾式安，犬牙愈固。
则洪恩所被，允及于万方；灵贶所覃，岂惟于九族。无
任悃款屏营之至，谨遣某官某奉表陈请以闻。